
RAPORT

asupra proiectului de Lege pentru modificarea și completarea art. 11 din Legea nr. 21 din 1 martie 1991 a cetățeniei române

În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere, în fond, cu proiectul de Lege pentru modificarea completarea art. 11 din Legea nr. 21 din 1 martie 1991 a cetățeniei române, trimis cu adresa nr. PL-x 251 din 5 mai 2014 şi  înregistrat cu nr. 4c-11/548  din 6 mai 2014.
Potrivit prevederilor art. 75 din Constituţia României, republicată şi ale art. 92 alin. (9) pct. 2 din Regulamentul Camerei Deputaţilor, republicat, Camera  Deputaţilor este Cameră decizională.

Senatul, în calitate de primă Cameră sesizată, a adoptat proiectul de Lege  în şedinţa din 28 aprilie 2014 ca urmare a depășirii termenului de adoptare, potrivit art. 75 alin. (2) teza a III – a din Constituția României, republicată.

Comisia pentru drepturile omului, culte şi problemele minorităţilor naţionale a avizat favorabil inițiativa legislativă, prin avizul nr. 4c-5/335 din 15 mai 2014.
Comisia pentru comunitățile de români din afara granițelor țării a avizat favorabil inițiativa legislativă.
Comisia pentru administrație publică și amenajarea teritoriului a avizat favorabil inițiativa legislativă cu avizul nr. 4c-6/182 din 4 august 2014.

Consiliul Legislativ, prin avizul nr. 1198 din 29 octombrie 2013, a avizat favorabil inițiativa legislativă, cu observații și propuneri.

Guvernul României a transmis un punct de vedere prin care precizează că Parlamentul va decide asupra oportunității adoptării acestei inițiative legislative.
Proiectul de lege are ca obiect de reglementare completarea art. 11 din Legea cetăţeniei române nr. 21/1991, republicată, în sensul reglementării posibilităţii acordării cetăţeniei române, la cerere, persoanelor de etnie română aparţinând minorităţilor naţionale, minorităţilor lingvistice sau grupurilor etnice existente în alte state, indiferent de etnonimul folosit, care cunosc limba română, dacă îndeplinesc condiţiile prevăzute la art. 8 alin. (1) lit. b), c) şi e).
 În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă, expunerea de motive,  avizul Consiliului Legislativ și punctul de vedere al Guvernului României în şedinţa din 6 octombrie 2015. 
La dezbateri au fost prezenţi  22  deputaţi, din totalul de 26 de membri ai Comisiei juridice, de disciplină şi imunităţi.
Cu ocazia dezbaterilor, s-a constatat că propunerile preconizate prin inițiativa legislativă ridică probleme din punct de vedere al conformității cu normele și standardele internaționale și europene privind atât implicarea statului înrudit în sprijinirea persoanelor aparținând minorităților sale naționale de pe teritoriul altor state, cât și reglementarea domeniului cetățeniei.
 Includerea unei prevederi în cuprinsul legislației române în virtutea căreia etnicii români ar beneficia de tratament preferențial pentru obținerea cetățeniei române ar echivala cu reglementarea unei proceduri discriminatorii de dobândire a cetățeniei române în funcție de originea etnică, ceea ce contravine principiilor art. 5 din Convenția europeană asupra cetățeniei.
În urma dezbaterilor, membrii Comisiei juridice, de disciplină şi imunităţi au hotărât, cu majoritate de voturi (4 voturi împotrivă), să supună plenului Camerei Deputaţilor respingerea proiectului de Lege pentru modificarea completarea art. 11 din Legea nr. 21 din 1 martie 1991 a cetățeniei române.
În raport cu obiectul şi conţinutul reglementării, proiectul de lege face parte din categoria legilor organice.

